Reuseskikking vir SAPD-lid ná regstellende aksieLouis van Heerden. Die vakbond Solidariteit het vandag ’n reuseskikking namens een van sy lede in die Suid-Afrikaanse Polisiediens (SAPD) bereik. Dit volg nadat Louis van Heerden weens regstellende aksie telkens oor die hoof gesien is vir bevordering. Volgens Anton van der Bijl, hoof van Solidariteit se Sentrum vir Billike Arbeidspraktyke, is daar op grond van ras teen hierdie lid gediskrimineer en is die vakbond verheug dat geregtigheid vandag kon geskied. “Ten spyte van die feit dat mnr. Van Heerden die beste en voorkeurkandidaat vir die geadverteerde pos was, is daar steeds teen hom gediskrimineer bloot oor sy ras, wat deur die Grondwet verbied word,” het Van der Bijl verduidelik. Van Heerden (heel regs) saam met verteenwoordigers van Solidariteit by die arbeidshof. Foto: Facebook Volgens Van der Bijl was ras die primêre rede waarom Van Heerden nie vir die pos in aanmerking gekom het nie. Van der Bijl verduidelik voorts dat artikel 15(3) van die Wet op Gelyke Indiensneming die daarstelling van kwotas verbied. “Die reservering van poste vir ’n sekere rassegroep word duidelik deur die Wet op Gelyke Indiensneming verbied, en dit is om hierdie rede dat ons die SAPD en sy regstellendeaksieplan namens die lid gepak het aangesien die SAPD se weiering om hierdie kandidaat weens sy ras te bevorder basies neerkom op die reservering van poste,” het Van der Bijl gesê. Solidariteit en die SAPD het vandag die skikking ’n bevel van die hof gemaak, wat dan in wese ook beteken dat Van Heerden van vandag af met terugwerkende voordele in die rang van luitenant-kolonel aangestel word. “Dit is werklik verblydend dat die SAPD met ’n oop gemoed na hierdie aangeleentheid gekyk het en erken het dat Van Heerden geregtig was op die bevordering. Sulke voorbeelde versterk die goeie verhoudinge tussen ons en die SAPD,” het Van der Bijl bygevoeg.